Toomaj Salehi

Toomaj alebo Tomaj, vlastným menom Toomaj Salehi (, * 3. december 1990, Gerde Bisheh, Irán) je populárny iránsky rapper a politický disident. Vo svojich textoch rozoberá problémy iránskej spoločnosti a mobilizuje proti islamskej republike. Za podporu demonštrácií po smrti iránskej študentky Mahsa Amini bol odsúdený na trest smrti za „korupciu na zemi“. Najvyšší súd v júni 2024 tento verdikt zrušil a nariadil nový proces.

Ako súčasť protestného hnutia, ktoré nasledovalo po smrti Mashy Jina Aminiovej po tom, ako bola zatknutá mravnostnou políciou v septembri 2022, sa Toomaj stal jedným z lídrov protestov proti represiám zo strany režimu. Rapper vo videách zverejnených na jeho Instagrame a Twitteri povzbudzoval obyvateľstvo, aby vyšli do ulíc chrániť demonštrantov napadnutých bezpečnostnými silami. Od septembra 2021 bol niekoľkokrát zatknutý, uväznený a mučený.

 Životopis 
Toomaj sa narodil 3. decembra 1990 v provincii Čahármahál a Bachtijárí. Pochádza z etnickej skupiny Bachtijárí, čiastočne kočovného iránskeho národa, ktorého územie pokrýva južnú časť pohoria Zagros medzi Isfahánom a Ahvázom. Čo sa týka jeho krstného mena, Toomaj v rozhovore objasnil, že je to jeho skutočné krstné meno, ktoré má turecký pôvod. Ide o názov slávnej hory a znamená aj slovo búrka.

Keď bol Toomaj dieťaťom, s rodinou sa presťahoval do Shahin Shahr, mesta na okraji Isfahánu, kde vyrastal. Jeho matka zomrela na rakovinu, keď mal dvanásť rokov. Rodinná finančná situácia sa postupne zhoršovala po uväznení jeho otca, ktorého zatkli pre jeho politické aktivity.

Toomaj vyštudoval mechaniku a priemyselný dizajn na dvoch univerzitách. Potom niekoľko rokov pracoval so svojím otcom v dizajnérskej a výrobnej dielni na produkciu priemyselných a medicínskych dielov, ktorú jeho otec otvoril po prepustení z väzenia.

Toomaj začal rapovať v roku 2016 vo veku 26 rokov.

 Politický aktivizmus 
Toomajovu angažovanosť proti represiám zo strany Iránskej islamskej republiky sa okrem jeho textov prejavuje aj v jeho aktivite na sociálnych sieťach. V čase jeho zatknutia v roku 2022 ho sledovalo 500 000 ľudí na Instagrame a 380 000 ľudí na Twitteri. Na sociálnej sieti sa nechal počuť, že „ľudská bytosť nie je ničím bez slobody“ alebo že „počas života musíme vybudovať krásny svet, žiť krásny život, všetci spolu.“

 Zatknutie 12. septembra 2021 
Iránske bezpečnostné sily zatkli Toomaja Sálehího 12. septembra 2021 v jeho dome v Isfaháne. Následne bol obvinený z „propagandy proti režimu“ a „urážky najvyššieho vedenia“. O deväť dní neskôr, 21. septembra 2021, bol prepustený na kauciu a čakal na súd. Počas zatknutia ho rapper Hichkas verejne podporil prostredníctvom Twitteru. Islamský revolučný súd Shahin Shahr odsúdil Toomaja 23. januára 2022 na šesť mesiacov väzenia a zaplatenie pokuty.

 Zapojenie do protestného hnutia v roku 2022 a nové zatknutie 
V septembri 2022, po smrti iránskej študentky Mahsa Jina Aminiovej, ktorá vyvolala v Iráne veľké protestné hnutie, sa Toomaj stal jedným z hlasov hnutia. Rapper pomáhal na sociálnych sieťach demonštrantom poskytovaním informácií o miestach, kde sa konajú zhromaždenia, a vyzýval obyvateľstvo, aby prišlo chrániť protestujúcich, keď na nich zaútočia bezpečnostné zložky.

Toomaj bol znovu zatknutý 30. októbra 2022, dva dni po odvysielaní rozhovoru s kanadským kanálom CBC, v ktorom pokračoval v kritizovaní islamskej republiky. Tlačová agentúra Fars, ktorá je pridružená k zboru islamských revolučných gárd, ho opisuje ako jedného z „vodcov nepokojov, ktorí podporovali násilie“. Štátne médiá tiež tvrdia, že Toomaj Salehi bol zatknutý počas pokusu prejsť cez hranice. Toto tvrdenie poprel Toomajov správca sociálnych médií, ktorý oznámil, že Toomaj bol zatknutý s dvomi priateľmi v Gardbisheh v provincii Čahármahál a Bachtijárí. Jedným z nich mal byť podľa Toomajových priateľov boxer Mohammad Reza Nik Behbarat. Po zatknutí nemala jeho rodina o ňom žiadne informácie počas niekoľkých týždňov a iránske úrady nešpecifikovali miesto jeho zadržania.

Napriek jeho zatknutiu zostali rapperove účty na Twitteri a Instagrame aktívne v súlade s jeho želaniami a pokračujú v šírení informácií o protestoch a ich potláčaní. Prokuratúra v Isfaháne tvrdí, že Toomaj zohral kľúčovú úlohu pri protestoch v provincii Isfahán a v meste Shahinshahr. Neskôr vysvitlo, že je zadržaný v Isfaháne.

Počas jeho zadržiavania sa Toomajova rodina a mnohí aktivisti na sociálnych sieťach obávali o jeho život a verili, že bol vystavený najprísnejšiemu mučeniu, čo potvrdilo Centrum pre ľudské práva v Iráne so sídlom v New Yorku. Futbalista Ali Karimi, ktorý je tiež solidárny s demonštrantmi, varoval, že rapperov život je v ohrození. Na Instagrame zverejnil fotku Toomaja s popisom: „Jeho život je v ohrození pre zločin, že povedal pravdu.“ Toomaj sa objavil 2. novembra vo videu odvysielanom médiami blízkymi režimu. V ňom sa verejne priznal, aj keď bolo očividné, že toto priznanie bolo získané pod nátlakom. Toomajova rodina uviedla 26. novembra 2022, že rapperov život je ohrozený po tom, čo bol súdený bez účasti verejnosti. Správca jeho oficiálneho instagramového účtu informoval, že Toomaj je zbavený svojich základných práv, akým je stretávanie sa alebo telefonovanie s rodinou či zastupovanie právnikom.

Dňa 27. novembra 2022 bol Toomaj obvinený z „korupcie na Zemi“, ktorá sa trestá hrdelným trestom. Jeho oficiálny instagramový účet informoval 2. decembra verejnosť, že rapper má po krutom mučení vážne zranenia na tvári, zlomené prsty a obe nohy. Spevák začal držať hladovku. Francúzsko-iránska umelkyňa Marjane Satrapi v marci vyzvala medzinárodné spoločenstvo, aby ho bránilo.

V júni 2023 požiadali zástupcovia Európskej rady o prístup k jeho spisu.

 Odsúdenie v júli 2023 
Po súde v júli 2023 bol Toomaj odsúdený na šesť rokov a tri mesiace väzenia za „korupciu na Zemi“, podľa podmienok článku 286 islamského trestného zákonníka, ktorý zahŕňa akýkoľvek útok na verejný poriadok alebo národnú bezpečnosť pod definíciou „korupcia“. Má tiež zakázané vykonávať hudobnú činnosť počas dvoch rokov a nesmie opustiť Irán. Zároveň je povinný počas tohto obdobia navštevovať kurzy na „zvládanie správania“. Na druhej strane nebol odsúdený za obvinenia z „urážky zakladateľa a vodcu islamskej republiky“ a zo „spojenia s nepriateľskými štátmi“. Súdny proces sa konal bez účasti verejnosti. V ten istý deň viac ako 150 osobností z celého sveta podpísalo list požadujúci prepustenie rappera. List podpísaný niekoľkými poslancami z európskych krajín vyzýva medzinárodné inštitúcie, aby využili všetok svoj vplyv na dosiahnutie prepustenia umelca.

Organizácia za slobodu prejavu PEN odsúdila brutalitu tohto verdiktu a žiadala Toomajovo prepustenie. Po viac ako roku väzenia, z ktorého viac ako polovicu strávil na samotke, bol 18. novembra 2023 prepustený na kauciu.

Po dvanástich dňoch slobody bol opäť zatknutý 30. novembra po tom, čo zverejnil video, v ktorom rozprával o mučení počas jeho pobytu vo väzení.

 Trest smrti v apríli 2024 
Podľa vyjadrenia Toomajovho právnika Amira Raisiana súdil revolučný súd v Isfaháne obvineného Toomaja za „podnecovanie k vzbure, zhromažďovanie, sprisahanie, propagandu proti systému a vyzývanie na nepokoje“. Tribunál ho 24. apríla 2024 odsúdil na smrť za „korupciu na zemi,“ pričom ide o jedno z najťažších obvinení v Iráne. Proti verdiktu je podané odvolanie.

V júni 2024 Najvyšší súd zrušil tento verdikt a nariadil nový proces.

 Tvorba 
Okrem titulov ako Nadidi (2020), Normal (2021), Bazmande (2021), Faal (2022), Meydoone Jang (2022), Gapoon (2022) či Bebakhshid (2022) sa medzi jeho najobľúbenejšie diela radí aj skladba Soorakh Moosh (2021). Toomaj v tejto piesni kritizuje tých, ktorí zo strachu alebo záujmu mlčia tvárou v tvár útlaku: „Ak si videl krutosť uplatňovanú na utláčaných a išiel si svojou cestou, [...] si vinný.“ Odvoláva sa na protesty, ktoré sa niekoľkokrát uskutočnili počas islamskej republiky a ktoré boli potlačené: „Ak sa staráš o svoje veci, zatiaľ čo oni berú životy mladých ľudí [...], si zradca.“ V tejto piesni vyhlasuje, že nie je možné zostať neutrálny: „Vedz, že neexistuje prázdny hlas. V tomto boji neexistuje neutralita.“

K uvedomelej rapovej tradícii patrí aj titul Torkamanchay. Ide o názov zmluvy podpísanej medzi Perziou a Ruskou ríšou v roku 1828, podľa ktorej sa Perzia musela vzdať svojich území. V iránskej kolektívnej pamäti je táto udalosť vnímaná ako poníženie. V tejto piesni Toomaj porovnáva zmluvu podpísanú v marci 2020 s Čínou ako nový Torkmanchay. To podnietilo 120 000 ľudí, aby podpísali petíciu na protest proti predaju Iránu Číne.

Singel Meydoone Jang (2022) vyšiel mesiac po začiatku protestov po smrti študentky Mahsa Jina Aminiovej. Klip k tomuto titulu, ktorý koluje mimo akéhokoľvek oficiálneho iránskeho okruhu, používa zábery z demonštrácií.

V piesni Anar rozoberá boj robotníkov proti nízkym mzdám a zlým pracovným podmienkam.

Marjane Satrapi opísala rappera a jeho odhodlanie takto: „Je to básnik, ktorého slová nevyzývajú k násiliu, ale vyzývajú k prebudeniu.“

 Referencie 

 Iné projekty 

 Zdroj 

Kategória:Iránski umelci
Kategória:Iránski speváci
Kategória:Reperi
Kategória:Odsúdení na trest smrti